ไฟแนนเชียลไดเจสต์
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้ดำเนินการลงโทษผู้แนะนำการลงทุน 7 ราย
2 ต.ค. 2555

กลต.ลงโทษ 7 ผู้แนะนำ
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้ดำเนินการลงโทษผู้แนะนำการลงทุน 7 ราย โดยเพิกถอนการให้ความเห็นชอบผู้แนะนำการลงทุน 1 ราย คือ น.ส.ลักขิกา อารมย์เสรี
นอกจากนี้ ก.ล.ต.สั่งพักการปฏิบัติหน้าที่เป็นนักวิเคราะห์การลงทุน/ผู้แนะนำการลงทุน 5 ราย ประกอบด้วย นายวรสันติ์ จารุพรรณ สังกัดบริษัทหลักทรัพย์ (บล.) บัวหลวง นายพงศ์พัทธ์ ทวีสมบูรณ์ บล.กสิกรไทย น.ส.สุนทรีย์ เวโรจน์สกล บล.เคทีบี (ประเทศไทย) นายณัฐพล บุญจำนงค์ บล.โกลเบล็ก และ น.ส.ณัฏฐศศิ เหลืองพวงแก้ว สังกัดบริษัท คลาสสิก โกลด์ ฟิวเจอร์ส มีผลตั้งแต่วันที่ 29 ก.ย. 2555 และเปิดเผยพฤติกรรมที่ไม่เหมาะสมในการปฏิบัติหน้าที่เป็นผู้แนะนำการลงทุน (ตำหนิ) น.ส.พันธรักษา ใจถวิล เนื่องจากไม่ได้บันทึกเทปการให้คำแนะนำและการรับคำสั่งซื้อขายหลักทรัพย์ของลูกค้าจำนวนหนึ่ง และ น.ส.สุนทรีย์ ยอมรับว่า รับคำสั่งซื้อขายของลูกค้าทางโทรศัพท์มือถือ
นายวสันต์ เทียนหอม รองเลขาธิการ ก.ล.ต. กล่าวว่า ทุกวันนี้ผู้ลงทุนส่วนหนึ่งไม่ทราบว่าผู้แนะนำการลงทุนไม่สามารถตัดสินใจซื้อขายหลักทรัพย์แทนผู้ลงทุนได้ ไม่ว่าผู้ลงทุนจะยินยอมมอบหมายให้ผู้แนะนำการลงทุนดำเนินการหรือเป็นการกระทำของผู้แนะนำการลงทุนโดยพลการ เนื่องจากผู้แนะนำการลงทุนเป็นผู้ที่ บล.มอบหมายให้ทำหน้าที่ติดต่อและให้คำแนะนำหรือวางแผนเกี่ยวกับการซื้อขายหรือการลงทุนในหลักทรัพย์ให้แก่ผู้ลงทุนเท่านั้น ส่วนผู้ลงทุนต้องเป็นผู้ตัดสินใจซื้อขายหลักทรัพย์เอง ดังนั้น ก.ล.ต.จึงขอให้ บล.ทำความเข้าใจกับผู้ลงทุนในเรื่องนี้ให้ถูกต้อง และกวดขันไม่ให้ผู้แนะนำการลงทุนของ บล.รับดำเนินการให้แก่ลูกค้า เพื่อไม่ให้เป็นช่องทางที่อาจเกิดการทุจริตต่อทรัพย์สินของผู้ลงทุนได้
HOTPOT แจกเงินปันผล 4 สตางค์
คณะกรรมการบริษัท ฮอท พอท (HOTPOT) มีมติอนุมัติการจ่ายเงินปันผลระหว่างกาลปีนี้ ในอัตราหุ้นละ 0.04 บาท ให้แก่ผู้ถือหุ้นที่มีชื่อในทะเบียนวันที่ 16 ต.ค. 2555 กำหนดจ่ายเงินในวันที่ 30 ต.ค.นี้
ด้านราคาหุ้น HOTPOT ไม่ได้ปรับตัวขึ้นรับข่าวดีแจกเงินปันผลตามคาดการณ์ แต่ปรับตัวลง 2.22% หรือลดลง 0.10 บาท ปิดที่ 4.40 บาท เนื่องจากเป็นวันแรกที่หุ้นเข้าข่ายต้องวางเงินสด 100% ก่อนสั่งซื้อ นับตั้งแต่วันที่ 119 ต.ค.นี้